Dohovor 
o účasti cudzincov vo verejnom živote na miestnej úrovni

Členské štáty Rady Európy, signatári tohto dohovoru,
vzhľadom k tomu, že cieľom Rady Európy je dosiahnutie väčšej jednoty medzi jej členmi za účelom ochraňovania a uskutočňovania ideálov a princípov, ktoré sú ich spoločným dedičstvom, a uľahčovania ich hospodárskeho a sociálneho rozvoja, rešpektujúc pritom základné ľudské práva a slobody,
potvrdzujúc ich oddanosť univerzálnemu a nedeliteľnému charakteru základných ľudských práv a slobôd založených na ľudskej dôstojnosti,
berúc ohľad na články 10, 11, 16 a 60 Dohovoru o ochrane ľudských práv a základných slobôd,
vzhľadom k tomu, že pobyt cudzincov na národnom území je v súčasnosti charakteristickou črtou európskych spoločností,
vzhľadom k tomu, že cudzinci majú na miestnej úrovni rovnaké povinnosti ako občania,
uvedomujúc si aktívnu účasť cudzincov na živote miestnej spoločnosti a na rozvoji jej prosperity a súc presvedčení o potrebe zlepšiť ich integráciu do miestneho spoločenstva, predovšetkým zvýšením ich možností zúčastňovať sa na správe miestnych verejných vecí,
dohodli sa takto:

Časť I
Článok 1
1. Každá zmluvná strana uplatňuje ustanovenia kapitol A, B a C. Každá zmluvná strana však môže pri uložení ratifikačnej listiny, listiny o prijatí, schválení alebo pristúpení vyhlásiť, že si vyhradzuje právo neuplatňovať ustanovenia kapitoly B alebo kapitoly C, alebo oboch kapitol.
2. Každá zmluvná strana, ktorá vyhlásila, že bude uplatňovať len jednu alebo dve kapitoly, môže kedykoľvek neskôr oznámiť generálnemu tajomníkovi, že súhlasí s uplatňovaním ustanovení kapitoly alebo kapitol, ktorých uplatňovanie vylúčila pri uložení ratifikačnej listiny, listiny o prijatí, schválení alebo pristúpení.

Článok 2
Na účely tohto dohovoru výraz “cudzinec” označuje osoby, ktoré nie sú príslušníkmi štátu, na území ktorého majú zákonný pobyt.

Kapitola A - Sloboda prejavu, zhromažďovania a združovania
Článok 3
Každá zmluvná strana sa zaväzuje, bez ujmy na ustanoveniach článku 9, zabezpečiť cudzincom za rovnakých podmienok ako vlastným príslušníkom tieto práva:
a)  právo na slobodu prejavu; pričom toto právo zahŕňa právo zastávať názor a právo získavať a šíriť informácie alebo myšlienky bez zásahu orgánov verejnej moci a bez ohľadu na hranice. Tento článok nebráni štátom podriadiť prevádzkovanie rozhlasových, televíznych alebo filmových spoločností povoľovaciemu režimu,
b)  právo na slobodu pokojného zhromažďovania a právo na slobodu združovania sa s inými, vrátane práva vytvárať združenia a stať sa členom združení na ochranu svojich záujmov. Právo na slobodu združovania zahŕňa najmä právo cudzincov vytvárať ich vlastné miestne združenia za účelom vzájomnej pomoci, zachovania a vyjadrovania ich vlastnej kultúrnej identity, alebo za účelom ochrany ich záujmov v otázkach patriacich do právomoci miestnych orgánov, ako aj právo stať sa členom akéhokoľvek združenia.

Článok 4
Každá strana sa bude snažiť zabezpečiť účasť cudzincov na výskumoch verejnej mienky, na procesoch plánovania a na iných konzultáciách o miestnych otázkach.

Kapitola B - Poradné orgány zastupujúce cudzincov na miestnej úrovni
Článok 5
1. Každá zmluvná strana sa zaväzuje bez ujmy na ustanoveniach článku 9 odsek 1
a)  zabezpečiť, aby neexistovala žiadna právna alebo iná prekážka, ktorá by bránila miestnym orgánom na území, kde je značný počet cudzincov, zriaďovať poradné orgány alebo uskutočňovať iné vhodné inštitucionálne opatrenia určené na
i ) vytvorenie vzťahu medzi miestnymi úradmi a cudzincami,
ii) vytváranie priestoru na diskusiu a formuláciu názorov, prianí a obáv cudzincov súvisiacich s otázkami miestneho verejného života, ktoré sa ich obzvlášť dotýkajú, vrátane činností a právomoci daného miestneho orgánu a
iii) podporu ich celkovej integrácie do života miestnej spoločnosti,
b)	podporiť a uľahčiť vytváranie takýchto poradných orgánov alebo prijatie iných vhodných inštitucionálnych opatrení na zastupovanie cudzincov miestnymi orgánmi na území, kde je značný počet cudzincov.
2. Každá zmluvná strana zabezpečí, aby zástupcovia cudzincov zúčastňujúci sa na činnosti poradných orgánov alebo na iných inštitucionálnych opatreniach uvedených v odseku 1 mohli byť volení cudzincami žijúcimi v územnom obvode miestneho orgánu, alebo menovaní združeniami cudzincov.

Kapitola C - Volebné právo vo voľbách miestnych orgánov
Článok 6
1. Každá zmluvná strana sa zaväzuje, bez ujmy na ustanovení článku 9 odsek 1, priznať právo voliť a byť volený vo voľbách miestnych orgánov každému cudzincovi, ktorý spĺňa rovnaké podmienky ako občania a naviac spĺňa podmienku zákonného a obvyklého pobytu v danom štáte počas piatich rokov, ktoré predchádzajú voľbám.
2. Zmluvný štát však môže pri uložení ratifikačnej listiny, listiny o prijatí, schválení alebo pristúpení vyhlásiť, že má záujem obmedziť uplatňovanie odseku 1 len na právo voliť.

Článok 7
Každá zmluvná strana môže, či už v rámci svojho právneho poriadku alebo prostredníctvom dvojstranných alebo mnohostranných zmlúv ustanoviť, že podmienky pobytu ustanovené v článku 6 spĺňa kratšie obdobie pobytu.

Časť II
Článok 8
Každá zmluvná strana sa bude snažiť, aby cudzinci mali zabezpečený prístup k informáciám, ktoré sa týkajú ich práv a povinností vo vzťahu k miestnemu verejnému životu.

Článok 9
1. V čase vojny alebo iného verejného ohrozenia života národa môžu práva udelené cudzincom podľa časti I podliehať ďalším obmedzeniam len v takom rozsahu, aký si vyžaduje naliehavosť situácie a pod podmienkou, že tieto obmedzenia nie sú v rozpore s inými záväzkami zmluvnej strany podľa medzinárodného práva.
2. Právo priznané článkom 3 písm. a) obsahujúce povinnosti a oprávnenia možno  podriadiť formalitám, podmienkam, obmedzeniam alebo sankciám, ktoré ustanovuje zákon a ktoré sú nevyhnutné v demokratickej spoločnosti na zachovanie bezpečnosti štátu, územnej celistvosti alebo verejného poriadku, na zabránenie nepokojom a prevenciu kriminality, na ochranu zdravia a morálky, na ochranu dobrej povesti alebo práv iných, na zabránenie úniku  utajovaných informácií a na zachovanie autority a nestrannosti súdnej moci.
3. Právo priznané článkom 3 písm. b) nemôže podliehať iným obmedzeniam okrem tých, ktoré ustanovuje zákon a ktoré sú nevyhnutné v demokratickej spoločnosti v záujme bezpečnosti štátu alebo verejného poriadku, na zabránenie nepokojom a prevenciu kriminality, na ochranu zdravia a morálky alebo na ochranu práv a slobôd iných.
4. Každé opatrenie prijaté v súlade s týmto článkom musí byť oznámené generálnemu tajomníkovi Rady Európy, ktorý o tom informuje ostatné zmluvné strany. Rovnaký postup sa uplatní aj pri odvolaní týchto opatrení.
5. Žiadne ustanovenie tohto dohovoru neobmedzuje ani nepopiera práva, ktoré môžu poskytnúť zákony ktorejkoľvek zmluvnej strany alebo iná zmluva, ktorej je táto zmluvnou stranou.

Článok 10
Každá zmluvná strana informuje generálneho tajomníka Rady Európy o každom zákonnom ustanovení alebo iných opatreniach prijatých príslušnými orgánmi na jej území, ktoré sa týkajú záväzkov podľa tohto dohovoru.
 
Časť III
Článok 11
Tento dohovor je otvorený na podpis členským štátom Rady Európy. Podlieha ratifikácii, prijatiu alebo schváleniu. Ratifikačné listiny, listiny o prijatí alebo o schválení sa uložia u generálneho tajomníka Rady Európy.

Článok 12
1. Tento dohovor nadobudne platnosť prvým dňom mesiaca, ktorý nasleduje po uplynutí troch mesiacov odo dňa, keď štyri členské štáty Rady Európy prejavia svoj súhlas byť viazané dohovorom v súlade s ustanoveniami článku 11.
2. Vo vzťahu ku každému členskému štátu, ktorý neskôr vyjadrí svoj súhlas byť viazaný dohovorom, dohovor nadobudne platnosť prvým dňom mesiaca, ktorý nasleduje po uplynutí troch mesiacov odo dňa uloženia ratifikačnej listiny, listiny o prijatí alebo o schválení.

Článok 13
1. Po nadobudnutí platnosti tohto dohovoru môže Výbor ministrov na základe rozhodnutia prijatého väčšinou podľa článku 20 písm. d) Štatútu Rady Európy, ako aj jednomyseľného hlasovania zástupcov zmluvných štátov, ktorí majú právo zasadať vo Výbore ministrov, vyzvať ktorýkoľvek štát, aby pristúpil k tomuto dohovoru.
2. Pre každý pristupujúci štát nadobudne tento dohovor platnosť prvým dňom mesiaca, ktorý nasleduje po uplynutí troch mesiacov odo dňa uloženia listiny o prístupe u generálneho tajomníka.

Článok 14
Záväzky prevzaté zmluvnými stranami dohovoru neskôr, v súlade s článkom 1 odsek 2, sa považujú za neoddeliteľnú súčasť ratifikácie, prijatia, schválenia alebo prístupu zmluvnej strany, ktorá oznámenie podáva a majú rovnaký účinok, a to od prvého dňa mesiaca, ktorý nasleduje po uplynutí troch mesiacov odo dňa prijatia oznámenia generálnym tajomníkom.

Článok 15
Ustanovenia tohto dohovoru sa použijú na všetky druhy miestnych orgánov existujúcich na území každej zmluvnej strany. Každá zmluvná strana však môže pri uložení ratifikačnej listiny, listiny o prijatí, schválení alebo pristúpení uviesť druhy územných orgánov, na ktoré hodlá uplatňovanie dohovoru obmedziť, alebo ktoré hodlá z uplatňovania dohovoru vylúčiť.
Článok 16
1. Každý štát pri podpise alebo pri uložení ratifikačnej listiny alebo listiny o prijatí, schválení alebo pristúpení môže uviesť územie alebo územia, na ktorých sa bude tento dohovor uplatňovať.
2. Každý štát môže kedykoľvek neskôr vyhlásením zaslaným generálnemu tajomníkovi rozšíriť uplatňovanie tohto dohovoru na ktorékoľvek iné územie uvedené vo vyhlásení. Vo vzťahu k tomuto územiu nadobudne dohovor platnosť prvým dňom mesiaca, ktorý nasleduje po uplynutí troch mesiacov odo dňa prijatia tohto vyhlásenia generálnym tajomníkom.
3. Každé vyhlásenie urobené podľa dvoch predchádzajúcich odsekov možno odvolať, ak ide o ktorékoľvek územie uvedené v tomto vyhlásení, oznámením zaslaným generálnemu tajomníkovi. Odvolanie nadobudne platnosť prvým dňom mesiaca, ktorý nasleduje po uplynutí šiestich mesiacov odo dňa prijatia takého oznámenia generálnym tajomníkom.

Článok 17
Voči ustanoveniam tohto dohovoru nie je prípustná žiadna výhrada, okrem výhrady uvedenej v článku 1 odsek 1.

Článok 18
1. Ktorákoľvek zmluvná strana môže tento dohovor kedykoľvek vypovedať prostredníctvom oznámenia zaslaného generálnemu tajomníkovi Rady Európy.
2. Táto výpoveď nadobudne platnosť prvým dňom mesiaca, ktorý nasleduje po uplynutí šiestich mesiacov odo dňa prijatia oznámenia generálnym tajomníkom.

Článok 19
Generálny tajomník Rady Európy oznámi členským štátom Rady Európy a každému štátu, ktorý k dohovoru pristúpil
a)  každý podpis,
b)  uloženie každej ratifikačnej listiny, listiny o prijatí, schválení alebo prístupe,
c)  každý dátum nadobudnutia platnosti tohto dohovoru v súlade s článkami 12, 13 a 16,
d)  každé oznámenie prijaté podľa ustanovení článku 1 odsek 2,
e)  každé oznámenie prijaté podľa ustanovení článku 9 odsek 4,
f)  každý iný úkon, oznámenie alebo informáciu, ktoré sa týkajú tohto dohovoru.

Na dôkaz toho podpísaní, ktorí na to boli riadne splnomocnení, podpísali tento dohovor.
Dané v Štrasburgu 5. februára 1992 vo francúzskom a v anglickom jazyku, pričom obe znenia majú rovnakú platnosť, v jednom vyhotovení, ktoré sa uloží v archíve Rady Európy. Generálny tajomník Rady Európy zašle overené kópie každému členskému štátu Rady Európy a každému štátu, ktorý bol vyzvaný, aby pristúpil k tomuto dohovoru.